ઈ.સ. ૧૯૫૨ સુધી જાપાન અમેરિકાના કબ્જા હેઠળ રહ્યું. અમેરિકન સૈન્યદળોની દેખરેખમાં એક નવા બંધારણની સંરચના થઈ, જે ઈ.સ ૧૯૪૭માં અમલમાં મુકાતાં જાપાન એક સંસદીય રાજાશાહીમાં પરિવર્તન પામ્યું. ઈ.સ. ૧૯૫૫ પછી જાપાનનો ખૂબ જ ઝડપથી આર્થિક વિકાસ થયો અને તે ખૂબ જ વિકસિત ઇન્ફ્રાસ્ટ્રકચર, ઉચ્ચ જીવનધોરણ અને સૌથી લાંબું અપેક્ષિત આયુષ્ય ધરાવતું દુનિયાનું એક મુખ્ય આર્થિક ઊર્જાસ્રોત બની ગયું, ખાસ કરીને ઇજનેરી, ઓટોમોબાઈલ અને ઇલેક્ટ્રોનિક ક્ષેત્રોમાં. સમ્રાટ શોવાનો ઈ.સ. ૧૯૮૯માં દેહાંત થયો અને તેમના પુત્ર સમ્રાટ આકિહિતો ગાદી પર આવતાં એક નવા યુગની શરૂઆત થઈ. ૧૯૯૦ના દાયકામાંની આર્થિક નિષ્ક્રિયતા જાપાન માટે ચિંતાનું મુખ્ય કારણ રહી છે. વર્ષ ૨૦૧૧માં આવેલા ભૂકંપ અને ત્યાર પછી ત્રાટકેલા સુનામીના લીધે ભારે આર્થિક અવ્યવસ્થા સર્જાઈ અને અણુશક્તિના પુરવઠાને ઘણું નુકસાન થયું.